b'\n_START_ARTICLE_\nF\xc3\xb8rste kinesisk-japanske krig\n_START_PARAGRAPH_\nF\xc3\xb8rste kinesisk\xe2\x80\x93japanske krig (kinesisk: \xe7\x94\xb2\xe5\x8d\x88\xe6\x88\xb0\xe7\x88\xad / \xe7\x94\xb2\xe5\x8d\x88\xe6\x88\x98\xe4\xba\x89, pinyin: Ji\xc7\x8ew\xc7\x94 zh\xc3\xa0nzh\xc4\x93ng, \xc2\xabJiawu-krigen\xc2\xbb; japansk: \xe6\x97\xa5\xe6\xb8\x85\xe6\x88\xa6\xe4\xba\x89, Nisshin sens\xc5\x8d, \xc2\xabKrigen mellom Japan og Qing[-Kina]\xc2\xbb) p\xc3\xa5gikk i tidsrommet 1. august 1894 \xe2\x80\x93 17. april 1895 og var en krig mellom Qing-dynastiet i Kina og Japan om kontrollen over Korea. Japan vant overlegent; og resultatet var et skifte i regional dominans i Asia; fra Kina til Japan. 4\xc2\xa0177 japanske soldater falt i strid eller d\xc3\xb8de av sykdom under felttoget, 56\xc2\xa0862 ble s\xc3\xa5ret (erobringen av Taiwan og Pescadorene ikke inkludert). Kinesiske tap er ukjent.\n_START_SECTION_\nInnledende stridigheter\n_START_PARAGRAPH_\nTidlig i 1894 ankom den kinesiske utsendingen Yuan Shikai Korea med en st\xc3\xb8rre troppestyrke, etter anmodning fra den koreanske keiseren skulle de sl\xc3\xa5 ned oppr\xc3\xb8ret. Japan p\xc3\xa5 sin side var klar en passende anledning til \xc3\xa5 invadere. Da Yuan Shikai holdt igjen tropper; igjen etter anmodning fra koreanske myndigheter, sendte Japan en ekspedisjonsstyrke tre ganger s\xc3\xa5 stor som den kinesiske. Denne japanske styrken anholdt s\xc3\xa5 den koreanske keiseren og i juni 1894 okkuperte japanerne keiserpalasset i Seoul. For \xc3\xa5 \xc3\xb8ke sin innflytelse etablerte den japanske styrken en marionettregjering. Dette ble avvist av kineserne, som fremdeles ans\xc3\xa5 Korea som et land under kinesisk innflytelse. Den nye koreanske regjeringen ga s\xc3\xa5 japanerne tillatelse til \xc3\xa5 fordrive de kinesiske troppene.\n_START_SECTION_\nEn rask japansk seier\n_START_PARAGRAPH_\nKrigen mellom Kina og Japan startet offisielt den 1. august 1894, selv om det allerede hadde v\xc3\xa6rt noen maritime trefninger. Den moderne japanske h\xc3\xa6ren slo den d\xc3\xa5rlig utstyrte kinesiske i en rekke slag rundt Seoul og Pyongyang og presset kineserne nordover. Den 21 november hadde de japanske styrkene rykket frem til og tatt den kinesiske byen L\xc3\xbcshun (kjent som Port Arthur i vesten), i dag har byen navnet Dalian. _NEWLINE_I deler av verdenspressen ble det p\xc3\xa5st\xc3\xa5tt at den japanske h\xc3\xa6ren massakrerte tusener av byens kinesiske innbyggere, en hendelse som ble kjent som \xc2\xabmassakren i Port Arthur\xc2\xbb._NEWLINE_Den 17. september 1894 knuste japanske marinestyrker den kinesiske Beiyangfl\xc3\xa5ten ved munningen av Yaluelven. Etter \xc3\xa5 ha tapt 8 av 12 skip trakk den kinesiske styrken seg tilbake til Weihai marinebase. De ble snart offer for et overraskende angrep fra japanske tropper fra L\xc3\xbcshun, de japanske styrkene bombarderte og \xc3\xb8dela de gjenv\xc3\xa6rende kinesiske fart\xc3\xb8yene. Etter at Weihaiwei falt den 2. februar 1895 trengte japanske tropper videre inn i Mandsjuria.\n_START_SECTION_\nEttervirkninger av krigen\n_START_PARAGRAPH_\nMaktesl\xc3\xb8s overfor rekken av nederlag undertegnet Kina den 17. april 1895 en fredsavtale i Shimonoseki i Japan. I avtalen m\xc3\xa5tte Kina godta \xc3\xa5 trekke seg ut av Korea, og avgi en stor del av det \xc3\xb8stre Mandsjuria; \xc3\xb8ya Taiwan ble ogs\xc3\xa5 overtatt av japanerne. Kinas tap overfor Japan satte fokus p\xc3\xa5 Qingdynastiets manglende evne til \xc3\xa5 modernisere landet og \xc3\xb8kte presset for kinesiske reformer. Nederlaget oppmuntret ogs\xc3\xa5 imperialistiske vestlige krav mot landet; spesielt fra Storbritannia, Frankrike, Tyskland og Russland._NEWLINE_Russland okkuperte Liadonghalv\xc3\xb8ya (da Kwantunghalv\xc3\xb8ya) og befestet Port Arthur, p\xc3\xa5 tross av protester fra Kina, Japan og USA; de tre landene var i fav\xc3\xb8r av \xc2\xabDen \xc3\xa5pne d\xc3\xb8rs politikk\xc2\xbb i Mandsjuria._NEWLINE_Historikeren Frank Theiss beretter hvordan den kinesiske diplomaten Li Hongzhang tryglet russerne om \xc3\xa5 leie omr\xc3\xa5det av kineserne, s\xc3\xa5 de ikke skulle miste ansikt i forhandlingene om Liadonghalvh\xc3\xb8ya. Han tilf\xc3\xb8yde at: \xc2\xabRussland samtykket i \xc3\xa5 leie halv\xc3\xb8ya, men i virkeligheten var det mer en annektering.\xc2\xbb Frankrike og Tyskland tok ogs\xc3\xa5 fordel av den svekkede kinesiske staten og fikk handel og havnerettigheter kort etter fredsslutningen. Shandongprovinsen var s\xc3\xa6rlig ber\xc3\xb8rt, med dens beliggenhet langs kysten, overfor Port Arthur. Qingdao ble avgitt til Tyskland i 1897 og Weihai med omliggende omr\xc3\xa5der kalt Weihaiwei, til Storbritannia i 1898._NEWLINE_I hvor stor grad de vestlige stormaktene f\xc3\xb8lte seg styrket kan avleses av deres reaksjoner p\xc3\xa5 \xc2\xabbokseroppr\xc3\xb8ret\xc2\xbb (1899\xe2\x80\x931901), hvor de i kor anklaget den kinesiske regjeringen for oppr\xc3\xb8ret fra den krenkede kinesiske befolkningen. Resultatet var ytterligere ydmykende traktater for det da d\xc3\xb8ende kinesiske imperiet.\n_START_SECTION_\n\xc3\x85rsaker til Kinas nederlag\n_START_PARAGRAPH_\nEtter at amerikanske marinefart\xc3\xb8y tvang Japan til \xc3\xa5 \xc3\xa5pne seg for omverdenen i 1854 hadde landet foretatt en rekke reformer, inkludert modernisering av b\xc3\xa5de h\xc3\xa6r og marine. Landet hadde sendt en rekke milit\xc3\xa6re og sivile delegasjoner til vesten, og etter \xc3\xa5 ha vurdert de ulike vestlige land hadde de leid inn franske og tyske r\xc3\xa5dgivere for sine landstyrker, mens marinen ble modernisert av britiske og amerikanske eksperter. Mange av de nye japanske marinefart\xc3\xb8yene ble bygget ved britiske, franske og tyske skipsverft. _NEWLINE_Det kinesiske Qingdynastiet hadde fortsatt landets tradisjonelle politikk; og f\xc3\xb8lte seg sikker i Kinas overveldende befolkning. Kina hadde feilet i \xc3\xa5 etablere en nasjonal h\xc3\xa6r, eller marine. Den kinesiske h\xc3\xa6ren var inndelt i ulike befolkningsgrupper og regioner, uten noen samlet ledelse; kampevnen ble deretter._NEWLINE_Under krigen mot Japan ble det meste av kampene utkjempet av Beiyangh\xc3\xa6ren og Beiyangfl\xc3\xa5ten, mens anmodninger om hjelp fra andre av imperiets styrker ble ignorert. Systemet var ogs\xc3\xa5 plaget av korrupsjon; politikere hadde systematisk undersl\xc3\xa5tt midler fra den kinesiske marinen, selv under krigen. Et eksempel var sj\xc3\xb8slaget ved Yaluelven i 1894; mange enheter i den kinesiske marinen gikk tom for krutt og ble senket mens de var forsvarsl\xc3\xb8se. Forsyninger var et stort problem for kineserne, en planlagt jernbane gjennom Mandsjuria til Korea hadde blitt motarbeidet og var ikke ferdig i 1894. Moralen i den kinesiske h\xc3\xa6ren var vanligvis sv\xc3\xa6rt d\xc3\xa5rlig grunnet lav l\xc3\xb8nn og prestisje; det f\xc3\xb8rte til noen skammelige tilbaketog, som evakueringen av den sterkt befestede og lett forsvarbare Weihaiwei.'